Mathias Sandorf (suterot)

Mathias Sandorf tir stuvaf berpot ke Jules Verne sanegayan bak 1885, tis tana karba ke Yona zultafa koyara nevatum.

Bat berpot pu Alexandre Dumas radimiawalkon zo tarizar, i pu sutesik va Monte-Carlo biptik bak 1844. Toloy berpot tid dem dof uum beka tid amidapaf : koe Mathias Sandorf, magyaraf vedeyevik xonukalanzayan nope lana keluweyesa kevsokasa yovara, va osteraf flint kosongar aze tukulawer aze gu rankeyes relmesikeem jaxadar.

 Vildeks 
 Yon taneaf luz 
Trieste, 1867 : toloy nistik, Zarcany is Zirone, va beksayana staksa bene koyaso dirbeko vumbeteno remazavzad, nume va skujera tunuyatasa va Magyara sol osterafa felira kosmad. Va Silas Toronthal krizaf omeltik suved numaze va vlepesik pu ardial ika gablera bilded. Mathias Sandorf kulaf biptik tis skujes okilik is Etienne Bathory is Ladislas Zathmar zo komalyed nume xonukalanzad. Taneaf ke sin tir nyobraf ise va jotapafa nazbeikya isker ; toleaf tir kurenaf ise va tanoye nazbeikye tise Pierre dikir ; bareaf va abidapase kwikye dikir. Lanzanik lagotced, favlason va kevedif laday, voxen Ladislas me lajupaskir. Sandorf is Bathory den Ferrato Corsica voik gelbed voxe gan Carpena zo ranked, i gan espanikye djugablene is djuyerumase va nazbeikya ke Ferrato. Banviele, ant Sandorf lajupotcer. Di remblir, pilkomaruson is tuke intaf fitc ke selaropik is wumodasik. Va lana sposuca is kulacapa urlicker nume vanpir pilkotik ke Anterkirtta ewalama grocelon ice refa Libia. Tokdume banvielu gu Antekirtt zo yoltar.

 Wana 
Ilanacek al remfid. Moe etol ke molt ke Dubrovnik ( Ragusa ), nazbeikye ke Etienne Bathory va Pointe Pescade is Cap Matifou kakever, i va toloy merogriuzian francik maaktuson giopon lasuwas va estura. Yikye va nazbeikya ke Silas Toronthal savsaf omeltik renar. Voxe megruper da Toronthal tir blodaf gu xonukera ke intafe gadye. Goxe, Toronthal va nazbeya pu Sarcany al abdizilir. Malaskitison va gadikyefa kuranira, ina va kurera malnaler, piksesison va Pierre Bathory. Bantan gan Sarcany kevlik astirbon zo bakar. Antekirtt kurmik ( okon gu Sandorf ) va inafi bli giwar voxe jupar da kottan va xonukera ke Bathory di folir. Bantan vanpir dalaf pomasik va Sandorf. Levi kurera va Sarcany, Sava kosmar da me tir vey Toronthal tolonga nume va kurera malvewar.

Miledje Sandorf va jaxadasa skura wan dakir. Pointe Pescade den blay ke Sarcany va int kan rolaf yolt koespar ; Sandorf va Zirone lagikser voxe tiner : Sandorf is nik gan mon alub-anoy tozekik koe Sicilia zo ivamudad. Pointe Pescade is Cap Matifou bak meld tructud. Zirone va Pointe Pescade astirbon bakar numen Cap Matifou gombalik tudagayan, va ine ko buga ke Etna tculk mimar.

Sandorf va warzaf nik askir, i va nazbeikye ke Ferrato Corsica ewalik giwayase gu bopelawera. Ferrato jotikye va tiv drasur voxe vanpir ikaokilik ke Sandorf biptik. Bantan al kosmar da Carpena espanaf rankesik koe flint ke Ceuta zo stoleyer. Sandorf va gadesik ke flint fakon levtiur numaze va Carpena kigder aze koe tana intafa tota az moe Antekirtta ewala stoler. Azon va conyuta ke gadikya ke Pierre Bathory griawiyisa mali konak aksat katrasir. Ina nope megrupeni neki al tuoviskawer voxe kan wumodara gan Sandorf zo roper. Lana deksafa nakilara jupar da ina va ova katrasir. Ison fikunton xuye, koe ucom va twa pebusa va kotcoba wan dadir : Sava enwe tir nazbeikya ke Sandorf biptik. Voxe gan Sarcany zo guaptar. Sandof va vask trasir ; Pointe Pescade is Cap Matifou divstoleteson yazgad. Sarcany is savsaf Toronthal omeltik ko Monaco al yated lize erbombud. Sarcany gorar da va savsafa dofugik vanpiyis funes vrutasik fu aytar voxen bantan gan Pointe Pescade is Cap Matifou zo gralomer, batkane tatceson va zobara ke Sarcany.

Bal bocaf fiuk, ewala ke Sandorf biptik gan ervokiraf milk tikif gu lan viray zo dilfur. Toloy francik bak doaliera tructud. Sarcany zo gralomer. Volnikeem ke Sandorf zo kostoler aze nope divroidara inton volins nekiyina xonuker.

 Koredik 
 Etienne Bathory tavesikye : 45-dafe. Tir sposapaf grupeik. Inafa gaderopafa rieta askid da in griflir aze vanpir meruptes tavesik koe Trieste. Tir tufiskaf ise va yasa kan ziliduksam mefakon blisir. Ton dositik ke Mathias Sandorf, va int doon divflintar voxaze zo vebidur. Do Zathmar biptik di zo zeltar.
 Pierre Bathory : nazbeikye ke Etienne Bathory, tise alubdafe ba awalkera ke gadikye. Kaikion vanpir dritik. Va Sava Toronthal vetoz renar.
 Bathory W-ya : 45-dafa. Va nazbeye ant al gaar, cugeke megason enide ine va lana tirka di rotartfir.
 Benito : guazikye ke blay ke Zirone.
 Borik : zanisikye va Ladislas Zathmar biptik, tise 55-dafe is magyarafe loeke abidase va unesik. Moi awalkera ke bantan, va Bathory W-ya kozanir.
 Carpena :  tisa espanafa is mon tol-san-alubdafa, yateyesa va vo lize al pisonar aze koe Rovinj va int al levinker. Va Maria Ferrato gojer aze va inafe gadikye ditsayase va Mathias Sandorf is Etienne Bathory ranker.
 Faz-Rhât : koredikye kereleyese va tirkapa koe turkafo gindaxo. Tise 45-dafe, nope viafa akola mejer aze gan Antekirtt zo frasker. Arti barda bal tcabanesa brinuga awalker. Mu Anterkirtt kurmik al bafelayar. Watsa vas zultafa bafela koe Tufa ke Begum sersikya berpot dere zo divrozar.
 Andrea Ferrato : Corsica ewalikye gelbeyese koe Rovinj radimi lana pisonara. Tir onasik ise va Maria is Luigi toloy nazbeik gaar. Dimempatason va intafa roklera, levvogayar da va ayik giwatar. Va toloy otcesik vedgober voxe gan Carpena zo ranker nume koe xalta di awalker.
 Luigi Ferrato : nazbeikye ke Andrea Ferrato, tise anyustdafe. Tir godjaf rumeik ise bal onasa brinuga gidositar.
 Maria Ferrato : nazbeikya ke Andrea Ferrato, tisa 18-dafa. Va awalkeyesa gadikya ta gaara va Luigi berye ikaplekur.
 Guyarre vonkik : espanafe fayikye bowese va Ceuta.
 Moqaddem Sidi Hazam : arabafe okilikye yotese va Sanusiyya viray. Va Sarcany koe intafa mona ke Tripoli ditsar.
 Köstrik redakik : dirgasikye va Ferrato tota.
 Lendeck : gedisikye va Artenak lamone, abidapase va Mathias Sandorf.
 Rosena Lendeck : kurenikya ke gedisik ke Sandorf biptik. Tison jotafa, va Sava radimi awalkera ke inafa gadikya zanir.
 Cap Matifou : francafe maaktikye tolsantoldafe. Dositik ke Pointe Pescade.
 Namir : magribikya klaafa vas mon 40 ik 50 tanda ; toides odiaxik ke Sarcany.
 Narsos redakik : birikye klaaafe vas mon balemsanda ; redakik ke Savarena tota.
 Pointe Pescade : dum Cap Matifou nik, tir vofe ke Provence gola. Maaktik.
 Mathias Sandorf : tise 35-dafe, pilkotik va Artenak lamone, okilik ke skujera kev osterafa vertuma, xantaf ke Magyara, rankenon sopeyen. Va int divflintar aze okon gu Antekirtt kurmik gire awir.
 Rena Sandorf biptikya : kurenik ke Mathias Sandorf, arti tolda radimi koblira ke Sava nazbeya mulufter.
 Sava Sandorf : nazbeikya ke Mathias Sandorf isu Rena. Moi sopera va gadikye, gan Silas Toronthal zo kigder aze gan inafa kurenikya zo gaar.
 Sarcany : tise 25-dafe, xantoikye ke Tripoli ok Tunusa, stuvuse.
 Silas Toronthal : 37-dafe omeltikye koe Trieste. Askoayase va arienta ke Mathias Sandorf is inyon dositik, va sin relmer. Ko Dubrovnik ( Ragusa ) gelber lize vanpir bewik ke strabikeem.
 Toronthal W-ya : kurenikya ke Silas Toronthal. Tir axafa prelkesa ayikya grupesa va relmer ke kurenik. Dere tisa vey Magyara, va Sava renapason gaar. Ba awalkera, va birga ke koblira ke Sava kan twa pu Bathory W-ya razdar.
 Ladislas Zathmar biptik : Tufiskafe oluikye, nik ke Mathias Sandorf. Skujesik koe inafo yasaxo va sint katanad. Borik tir inaf antaf zanisik. In zo soper aze do Etienne Bathory zo zeltar.
 Zirone : tise vas mon barsandafe, kobliyise koe Sicilia, dositik ke Sarcany.

 Yunkexa 
Konaka yunkexa va berpot, koe xantofa piskura, 1885

 Dere rupel 
 Jules Verne' : Francavaf suterotik ( 1828-1905 )
 (fr) Mathias Sandorf, dene Wikisource'' 

 Vuestexa 


Mathias Sandorf
Mathias Sandorf
Mathias Sandorf
Mathias Sandorf
Mathias Sandorf